钦定古今图书集成/明伦汇编/官常典/第621卷 > 《赠宣城赵太守悦》前人
## 钦定古今图书集成/明伦汇编/官常典/第621卷 > 《赠宣城赵太守悦》前人

赵得宝符盛，山河功业存。三千堂上客，出入拥平原。
六国扬清风，美声何喧喧。大贤茂远业，虎竹光南藩。
错落千丈松，虬龙盘古根。枝下无俗草，所植唯兰荪忆在南阳时，始承国士恩。公为柱下史，脱绣归田园。
伊昔簪白笔，幽都逐游魂。持斧冠三军，霜清天北门。
差池宰两邑，鹗立重飞翻。焚香入兰台，起草多芳言。
夔龙一顾重，矫翼凌翔鹓。赤县扬雷声，强项闻至尊。
惊飙颓秀水，迹屈道弥敦。出牧历三郡，所居猛兽奔。
迁人同卫鹤，谬上懿公轩。自笑东郭履，侧惭狐白温。
闲唫步竹石，精义忘朝昏。憔圽成丑士，风云何足论。
狝猴骑土牛，羸马夹双辕。愿借羲皇景，为人照覆盆。
溟海不振荡，何由纵鹏鲲。所期元津白，倜傥假腾骞。